KOMISIJOS ATASKAITA EUROPOS PARLAMENTUI IR TARYBAI

Naujausia informacija apie tai, kaip Kosove vykdomi likę vizų režimo liberalizavimo veiksmų plano kriterijai, nurodyti 2016 m. gegužės 4 d. ketvirtojoje pažangos ataskaitoje

I. ĮVADAS

2012 m. sausio 19 d. Europos Komisija pradėjo dialogą su Kosovu dėl vizų režimo liberalizavimo, į kurį įtrauktos keturios pagrindinės sritys (dokumentų saugumas, sienų ir (arba) pasienio ir migracijos valdymas, viešoji tvarka ir saugumas, su judėjimo laisve susijusios pagrindinės teisės). 2012 m. birželio 14 d. Komisija pateikė Kosovui veiksmų planą, kuriame nustatytos visos teisėkūros ir kitos priemonės, kurias Kosovas turėjo patvirtinti ir įgyvendinti palaikydamas dialogą dėl vizų režimo liberalizavimo. Komisija įsipareigojo, Kosovui įgyvendinus visus vizų režimo liberalizavimo veiksmų plane nustatytus reikalavimus ir kitas priemones, asmenims iš Kosovo, kurie trumpam (t. y. ne ilgiau kaip 90 dienų per bet kurį 180 dienų laikotarpį) atvyksta į Europos Sąjungą, pasiūlyti bevizį režimą.

Komisija yra patvirtinusi keturias Kosovo pažangos, padarytos palaikant dialogą dėl vizų režimo liberalizavimo, ataskaitas: pirmąją – 2013 m. vasario 8 d., antrąją – 2014 m. liepos 24 d., trečiąją – 2015 m. gruodžio 18 d., ketvirtąją ir paskutinę – 2016 m. gegužės 4 d. Šiose ataskaitose įvertinta pažanga, kurią Kosovas padarė siekdamas įvykdyti 95 vizų režimo liberalizavimo veiksmų plano kriterijus ir įgyvendinti jam pateiktas rekomendacijas, taip pat galimas vizų režimo liberalizavimo poveikis migracijai ir saugumui.

2016 m. gegužės 4 d. Europos Komisija pateikė pasiūlymą Europos Sąjungos Tarybai ir Europos Parlamentui panaikinti Kosovo piliečiams taikomus reikalavimus turėti vizą, perkeliant Kosovą į šalių, kurių piliečiams, trumpam atvykstantiems į Šengeno erdvę, netaikomi reikalavimai turėti vizą, sąrašą. Šiuo pasiūlymu Komisija patvirtino, kad Kosovas įvykdė visus jo vizų režimo liberalizavimo veiksmų plano reikalavimus, jeigu tą dieną, kai Parlamentas ir Taryba patvirtins šį pasiūlymą, Kosovas bus ratifikavęs susitarimą dėl sienos nustatymo su Juodkalnija ir pasiekęs geresnių rezultatų kovos su organizuotu nusikalstamumu ir korupcija srityje, t. y. atitiks du paskutinius kriterijus.

2018 m. kovo 21 d. Kosovo asamblėjai ratifikavus susitarimą dėl sienos nustatymo su Juodkalnija, 2018 m. gegužės 3–4 d. Kosove buvo vykdoma techninė misija, kurios metu buvo siekiama įvertinti pažangą, padarytą siekiant atitikti kriterijus, įskaitant kriterijų, susijusį su geresniais rezultatais tiriant aukšto lygio organizuoto nusikalstamumo ir korupcijos bylas. Buvo surengti susitikimai su ministru pirmininku, teisingumo ministru, Europos integracijos ministru ir vidaus reikalų ministru, taip pat su pagrindiniais teisinės valstybės srities subjektais, įskaitant Prokurorų tarybos, Teisėjų tarybos ir Kosovo policijos atstovus. Komisija taip pat teiravosi, kokių priemonių Kosovo valdžios institucijos imasi migracijos ir saugumo grėsmėms mažinti. Šis vertinimas grindžiamas šios techninės misijos išvadomis, taip pat išsamiais surinktais faktais ir tolesniu keitimusi informacija su Kosovo valdžios institucijomis.

Nuo 2016 m. gegužės mėn., kai buvo priimta ketvirtoji pažangos ataskaita, Kosovas nuolat stengėsi sustiprinti savo įsipareigojimus keturiose Vizų režimo liberalizavimo veiksmų plano srityse (dokumentų saugumo, sienų ir (arba) pasienio ir migracijos valdymo, viešosios tvarkos ir saugumo, su judėjimo laisve susijusių pagrindinių teisių). Tobulindamas savo teisinę sistemą Kosovas toliau užtikrino aukštą asmens duomenų vientisumo ir saugumo lygį. Vidaus reikalų ministerija toliau išduoda kompiuterio skaitomus biometrinius asmens kelionės dokumentus pagal Tarptautinės civilinės aviacijos organizacijos standartus ir ES kelionės dokumentų saugumo priemonių ir biometrikos standartus. Kaip jau nurodyta 2018 m. Kosovo metinėje ataskaitoje, Kosovas dar labiau suderino savo sienų ir (arba) pasienio srities teisės aktų sistemą su ES acquis. 2013–2018 m. integruoto sienų valdymo strategija ir veiksmų planas suderinti su 2006 m. ES integruoto sienų valdymo koncepcija. 2017 m. liepos mėn. patvirtintas persvarstytas ir iš naujo įvertintas integruoto sienų valdymo veiksmų planas. Nacionalinio sienų valdymo centro žvalgybos, rizikos ir grėsmių analizės skyrius kas mėnesį rengia rizikos vertinimus, kuriuose nustatomos grėsmės visuose veiklos regionuose, taip pat nurodomi būtini veiksmai, kurių reikia imtis šioms grėsmėms sumažinti. Be to, Kosovas su ES acquis suderino savo prieglobsčio ir migracijos teisės aktus ir padarė didelę pažangą gerindamas bendradarbiavimą su valstybėmis narėmis readmisijos ir grąžinimo klausimais. Teisėsaugos institucijos toliau didina specializaciją kovoti su organizuotu nusikalstamumu, prekyba žmonėmis ir narkotikais, taip pat su terorizmu. Policijos pajėgos, įskaitant specializuotus padalinius, yra gerai parengtos ir geba kovoti su organizuotu nusikalstamumu. Kosovo teisinė sistema atitinka kovos su terorizmu ES acquis ir tarptautines priemones, įskaitant teisės aktus, kuriais kriminalizuojamas užsienio teroristų kovotojų reiškinys. Kosove aktyviau stengiamasi kovoti su terorizmu, be kita ko, imamasi priemonių, kuriomis siekiama užkirsti kelią smurtiniam ekstremizmui ir neleisti vidaus teroristams kovotojams prisijungti prie užsienyje vykstančių konfliktų. Sėkmingas šios srities pavyzdys: kelių terorizmu įtariamų asmenų sulaikymas, kurio reikmėms Kosovo valdžios institucijos bendradarbiavo su Albanijos ir buvusiosios Jugoslavijos Respublikos Makedonijos teisėsaugos institucijomis. Sėkmingo teisėsaugos bendradarbiavimo, be kita ko, su keliomis valstybėmis narėmis ir Europolu, pavyzdžių taip pat nustatyta kovos su organizuotu nusikalstamumu srityje. Pavyzdžiui, 2018 m. kovo 21 d. teisėsaugos institucijos ėmėsi bendrų veiksmų, siekdamos sulaikyti Vakarų Balkanuose neteisėtai migrantus gabenančius asmenis. Slovėnija, Kosovas, Europos Sąjungos teisinės valstybės misija Kosove (EULEX KOSOVO) ir Europolas, siekdami išardyti šiame regione veikiančią organizuotą nusikalstamą grupę, tarpvalstybinės operacijos metu sulaikė keletą asmenų.

Šia atnaujinta ketvirtąja pažangos ataskaita Komisija patvirtina, kad įvykdyti visi vizų režimo liberalizavimo veiksmų plane nustatyti kriterijai.

II. PASKUTINIŲ KRITERIJŲ ĮVYKDYMO PADĖTIS

1. Susitarimas dėl sienos nustatymo su Juodkalnija

2018 m. kovo 21 d. po daugiau kaip dvejus metus trukusių vidaus politinių diskusijų Kosovo asamblėja ratifikavo 2015 m. rugpjūčio mėn. su Juodkalnija pasirašytą susitarimą dėl sienos nustatymo ir taip įvykdė vieną iš dviejų likusių vizų režimo liberalizavimo kriterijų. 2018 m. Kosovo ataskaitoje pabrėžta, kad šio susitarimo ratifikavimas yra vienas iš svarbių laimėjimų.

2. Pažanga siekiant įvykdyti kriterijų, susijusį su geresniais rezultatais kovos su aukšto lygio korupcija ir organizuotu nusikalstamumu srityje

Remiantis paskutiniu neįvykdytu vizų režimo liberalizavimo veiksmų plano kriterijumi, Kosovas turi siekti geresnių rezultatų organizuoto nusikalstamumo ir korupcijos bylų tyrimo ir galutinių teismo sprendimų priėmimo srityje. Kosove įdiegta patikima kovos su korupcija ir organizuotu nusikalstamumu, taip pat migracijos ir saugumo rizikos mažinimo teisinė ir veiklos šioje srityje sistema. Tai patvirtinta Komisijos metinėse ataskaitose, tačiau jose, ir visai neseniai – 2018 m. Kosovo ataskaitoje, taip pat pažymėta, kad tebėra neišspręstų problemų. Remiantis pažanga, padaryta nagrinėjant stebimas į geresnių rezultatų sistemą įtrauktas aukšto lygio bylas, galima apžvelgti bendrą Kosovo kovos su korupcija sistemos pažangą ir įvertinti, kaip valdžios institucijos kovoja su aukšto lygio organizuotu nusikalstamumu ir korupcija.

2.1. Geresnių rezultatų sistemos sukūrimas ir plėtra

Siekdamos įvykdyti šį kriterijų, Kosovo valdžios institucijos ėmėsi svarbių parengiamųjų priemonių.

Pirma, nustatyti kriterijai, kuriais remiantis atrenkamos atitinkamos bylos, įtrauktinos į geresnių rezultatų sistemą. Šiuos kriterijus, apibrėžtus Sunkių nusikaltimų tyrimo ir tarpinstitucinio bendradarbiavimo tikslų atrankos standartinėse veiklos procedūrose (SVP), Kosovo prokurorų taryba patvirtino 2014 m. liepos 18 d. Šiose standartinėse veiklos procedūrose nustatyti kriterijai, kuriuos byla turi atitikti, kad būtų įtraukta į geresnių rezultatų sistemą, pavyzdžiui, sunkiam nusikaltimui būdingi požymiai ir padarytos žalos dydis, dalyvaujančios nusikalstamos grupės organizuotumo lygis, būtinybė koordinuoti nusikalstamų veikų tyrimo veiksmus, būtinybė valdyti išteklius nusikalstamų veikų tyrimo metu ir kt. (Standartinės veiklos procedūros 2 straipsnis). Taip sudaromos sąlygos siekiant geresnių rezultatų daugiausia dėmesio skirti tik toms byloms, kurios laikomos rimčiausiomis ir svarbiausiomis. Be to, remiantis 2015 m. gruodžio 30 d. Kosovo teisėjų tarybos (angl. KJC) sprendimu, atrinktos korupcijos ir organizuoto nusikalstamumo bylos teismuose taip pat laikomos svarbiausiu prioritetu. Teismų pirmininkai buvo įpareigoti greitai perduoti tokias bylas teisėjams, kurie turėtų nedelsdami pradėti jas nagrinėti. Teismų pirmininkai taip pat buvo įpareigoti kas mėnesį pateikti Kosovo teisėjų tarybai pažangos, daromos nagrinėjant tokias bylas, ataskaitą.

Be to, buvo sudaryta tarpdisciplininė grupė, kuriai pavesta veiksmingai koordinuoti atrinktų stebimų bylų nagrinėjimo procesą. Į šią grupę įtraukti prokuratūros, teismų sistemos, policijos, muitinės, mokesčių inspekcijos, Finansinės žvalgybos padalinio, Konfiskuoto ir apriboto turto administravimo tarnybos ir pataisos tarnybos atstovai. Šios grupės koordinatorius yra Kosovo specialiosios prokuratūros (angl. SPRK) generalinis prokuroras.

Siekiant įvertinti pažangą, daromą siekiant įvykdyti šį likusį kriterijų, 2015 m. Kosove įdiegtas pažangus IT stebėsenos mechanizmas, suteikiantis galimybę atrinktas korupcijos ir organizuoto nusikalstamumo bylas koordinuoti ir stebėti visais baudžiamojo proceso etapais. Šia sudėtinga IT valdymo sistema, prie kurios tikruoju laiku gali prisijungti visi tarpdisciplininės grupės nariai, visi procedūros dalyviai – nuo policininkų iki prokurorų ir teisėjų – įpareigojami pateikti su proceso etapu, kuriame jie dalyvauja, susijusią informaciją.